На основу члана 27. став 10. и члана 28. став 2. Закона о јавној својини (“Службени гласник РС”,број 72/2011), члана 32. став 1. Закона о локалној самоуправи (“Службани гласник РС”, број 129/2007) и члана 37. став 1.тачка 1. Статута општине Медвеђа (“Службени гласник града Лесковц“,број 18/2008 и 38/2012) Скупштина Општине Медвеђа на седници, одржаној 21. децембра 2015.године, доноси

**НаОРАВЉАЊУ СТВАООРИМА У ЈАВНОЈ СВОЈИНИ ОПШТИНЕ МЕДВЕДЈА** **ОДЛУКУ
О ПРИБАВЉАЊУ , РАСПОЛАГАЊУ , КОРИШЋЕЊУ И УПРАВЛАЊУ СТВАРИМА У ЈАВНОЈ СВОЈИНИ ОПШТИНЕ
 МЕДВЕђА** I. ОПШТЕ ОДРЕДБЕ

**Члан 1**

 Овом одлуком, у складу са Законом о јавној својини (у даљем тексту: Закон) уређује се начин, услови и надлежност у поступку прибављања, располагања, коришћења и управљања стварима у јавној својини општине Медвеђа (у даљем тексту: Општина), одређују носиоци права коришћења, односно корисници ствари у јавној својини Општине и њихова овлашћења, утврђује надлежност за вођење евиденције ствари у јавној својини Општине и вршење надзора над применом прописа који уређују јавну својину и над применом Одлуке.

**Члан 2**

 Под прибављањем ствари у јавну својину Општине, у смислу закона и ове одлуке, подразумева се прибављање ствари под тржишним условима.

 Ствари се у јавну својину Општине могу прибавити и бестеретним правним послом (наслеђе, поклон или једнострана изјава воље), као и експропријацијом на основу посебног закона.

 Под располагањем ствари у јавној својини Општине, у смислу закона и ове одлуке, подразумева се:

1) давање ствари на коришћење;

2) давање ствари у закуп;

3) пренос права јавне својине на другог носиоца јавне својине (са накнадом или без накнаде), укључујући и размену;

4) отуђење ствари;

5) заснивање хипотеке на непокретностима;

6) улагање у капитал;

7) залагање покретне ствари.

 Под отуђењем непокретности у смислу става 3. тачка 4. овог члана, сматра се и расходовање и рушење објеката, осим у случају када рушење налаже надлежан орган због тога што објекат склон паду угрожава безбедност, односно кад надлежан орган наложи рушење објекта изграђеног супротно прописима о планирању и изградњи.

Под коришћењем ствари у јавној својини Општине, у смислу закона и ове одлуке, поразумева се право држања ствари; коришћења исте у складу са природом и наменом ствари; давање у закуп и управљање истом у складу са законом, овом одлуком и другим прописима.
 Под управљањем стварима у јавној својини Општине, у смислу закона и ове одлуке, подразумева се одржавање, обнављање и унапређивање истих, као и извршавање законских и других обавеза у вези са тим стварима.

**Члан 3**

 На прибављање и отуђење непокретности и давање у закуп ствари у јавној својини Општине примењују се одредбе Закона о јавној својини и Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда - (у даљем тексту: Уредба).

II. ПРИБАВЉАЊЕ И ОТУЂЕЊЕ НЕПОКРЕТНОСТИ ИЗ ЈАВНЕ СВОЈИНЕ ОПШТИНЕ

**Члан 4**

 Непокретности се прибављају у јавну својину Општине, односно отуђују из јавне својине Општине , у поступку јавног надметања или прикупљања писмених понуда. Почетна - најнижа, односно највиша купопродајна цена непокретности која се прибавља у јавну својину Општине, односно отуђује из јавне својине Општине, утврђује се у висини тржишне вредности непокретности изражене у еврима, с тим што се исплата врши у динарској противвредности по средњем званичном курсу Народне банке Србије на дан уплате.

 Купопродајна цена непокретности утврђује се на основу акта надлежног пореског органа или другог надлежног органа, који је извршио процену тржишне вредности непокретности.

 Изузетно, непокретности се могу прибавити у јавну својину Општине, односно отуђити из јавне својине Општинe, непосредном погодбом, у случајевима утврђеним законом, Уредбом и овом одлуком.

**Члан 5**

 Одлуку о покретању поступка прибављања непокретности у јавну својину Општине, односно отуђења непокретности из јавне својине Опстине, јавним надметањем или прикупљањем писмених понуда, односно непосредном погодбом, доноси Општинско веће (у даљем тексту: Веће) на образложен предлог општинске управе, јавног комуналног и другог јавног предузећа, установе, организације, јавне агенције и друштва капитала чији је оснивач Општина у зависности од намене ствари која се прибавља односно отуђује.

 Нацрт одлуке о покретању поступка прибављања непокретности у јавну својину Општине, односно отуђења непокретности из јавне својине Општине, јавним надметањем или прикупљањем писмених понуда, односно непосредном погодбом, припрема Одељење за урбанизам општине Медвеђа.

 Одлуку о прибављању непокретности у јавну својину Општине, односно отуђењу непокретности из јавне својине Општине доноси Општинско веће на образложен предлог комисије из члана 6. ове одлуке.

**Члан 6**

 Поступак прибављања непокретности у јавну својину Општине, односно отуђења непокретности из јавне својине Општине и давања у закуп непокретности јавним надметањем или прикупљањем писмених понуда, односно непосредном погодбом спроводи Комисија за прибављање непокретности у јавну својину Општине, односно отуђења и давања у закуп непокретности из јавне својине Општине (у даљем тексту: Комисија).

 Комисију именује Општинско веће, на период од четири године.

 Актом о именовању утврђује се број чланова Комисије.

 Комисија спроводи поступак на начин и под условима утврђеним Уредбом.

 Стручне и административне послове за потребе Комисије обавља Одељење за урбанизам општине Медвеђа.

**1. Прибављање непокретности у јавну својину Општине**

*Прибављање непокретности у јавну својину Општине јавним надметањем или прикупљањем писмених понуда*

**Члан 7**

 Кад Општинско веће донесе одлуку о покретању поступка прибављања непокретности у јавну својину Општине, јавним надметањем или прикупљањем писмених понуда, објављује оглас о спровођењу поступка јавног надметања или прикупљања писмених понуда за прибављање непокретности у јавну својину општине, који обавезно садржи:

1) назив органа за чије потребе се непокретност прибавља у јавну својину (назив купца);

2) карактеристике непокретности која се прибавља у јавну својину;

3) ближе услове за прибављање непокретности у јавну својину (у погледу рокова плаћања, дана увођења у посед и сл);

4) обавезу подносиоца пријаве за учествовање у поступку јавног надметања, односно понуде за учествовање у поступку прикупљања писмених понуда, да уз пријаву, односно понуду достави одговарајући доказ о праву својине на непокретности која је предмет прибављања у јавну својину и уписана у одговарајућу јавну књигу о евиденцији непокретности и правима на њима;

5) обавезу власника непокретности која се нуди да достави изјаву да на истој не постоје права трећих лица, да није оптерећена теретима, да није под спором, нити под забраном располагања, да није предмет теретног или бестеретног правног посла, или уговора о доживотном издржавању и да не постоје друге сметње за пренос права својине, као и изјаву да уколико се утврди да на непокретности која се нуди постоји било какав терет, продавац се обавезује да га отклони о свом трошку, односно да купцу пружи заштиту од евикције и сноси сву одговорност за евентуалне правне недостатке;

6) обавезу подносиоца пријаве, односно понуде, да уз пријаву, односно понуду, достави доказ да су измирени сви трошкови коришћења непокретности која се нуди (утрошена електрична енергија, комуналије, порез на имовину и др.);

7) критеријуме за избор најповољнијег понуђача;

8) обавезан садржај пријаве, односно понуде и исправе које је потребно доставити уз пријаву, односно понуду;

9) адресу за достављање пријаве, односно понуде;

10) рок за подношење пријаве, односно понуде;

11) место и време одржавања јавног надметања, односно отварања понуда;

12) обавештење да подносиоци неблаговремене и непотпуне пријаве, односно понуде неће моћи да учествују у поступку јавног надметања, односно прикупљања писмених понуда, односно да ће исте бити одбачене.

 Оглас за спровођење поступка јавног надметања, односно прикупљања понуда за прибављање непокретности у јавну својину Општине, објављује се у листу који се дистрибуира на целој територији Општине или у листу који се дистрибуира на целој територији Републике Србије, као и на званичном сајту Општине.

 Након спроведеног поступка јавног надметања или прикупљања писмених понуда, Општинско веће доноси одлуку о прибављању непокретности у јавну својину Општине, на предлог Комисије о избору најповољнијег понуђача.

 *Прибављање непокретности у јавну својину Општине непосредном погодбом.*

**Члан 8**

 Непокретности се могу прибавити у јавну својину Општине непосредном погодбом, али не изнад процењене тржишне вредности непокретности од стране надлежног органа, ако у конкретном случају то представља једино могуће решење, које подразумева:

1) случај када непокретност која се прибавља у јавну својину Општине по свим карактеристикама једина одговара потребама Општине, корисника, односно носиоца права коришћења, с тим да предлог акта, односно акт о оваквом располагању садржи образложење разлога оправданости и целисходности прибављања са аспекта остварења интереса Општине и разлоге због којих се прибављање не би могло реализовати јавним надметањем, односно прикупљањем понуда;

2) случај када се ради о међусобном располагању између носилаца права јавне својине;

3) случај прибављања непокретности у јавну својину Општине путем размене, ако је та размена у интересу Општине, уз испуњење свих прописаних законских услова.

 Одлуку о покретању поступка прибављања непокретности у јавну својину непосредном погодбом доноси Општинско веће на образложен предлог Општинске управе, јавног комуналног и другог предузећа, установе, организације и јавне агенције, односно друштва капитала чији је оснивач Општина у зависности од непокретности која се прибавља.

 Након спроведеног поступка непосредне погодбе, Општинско веће доноси одлуку о прибављању непокретности у јавну својину Општине, на образложен предлог Комисије.

**2. Отуђење непокретности из јавне својине Општине**

*Отуђење непокретности из јавне својине Општине јавним надметањем или прикупљањем писмених понуда*

**Члан 9**

 Када Општинско веће донесе одлуку о покретању поступка отуђења непокретности из јавне својине Општине, јавним надметањем или прикупљањем писмених понуда, објављује оглас о спровођењу поступка јавног надметања или прикупљања писмених понуда за отуђење непокретности из јавне својине Општине, који обавезно садржи:

1) назив органа и корисника непокретности која се отуђује из јавне својине који објављује оглас (назив продавца);

2) ближе податке о начину отуђења непокретности из јавне својине (јавно надметање или прикупљање писмених понуда);

3) опис непокретности која се отуђује из јавне својине;

4) почетну цену по којој се непокретност отуђује из јавне својине;

5) рокове плаћања;

6) критеријуме за избор најповољнијег понуђача;

7) висину и начин полагања депозита;

8) рок за повраћај депозита учесницима који нису успели на јавном надметању, односно у поступку прикупљања писмених понуда;

9) обавезан садржај пријаве, односно понуде и исправе које је потребно доставити уз пријаву, односно понуду;

10) адресу за достављање пријаве, односно понуде;

11) место и време увида у документацију (акти о власништву и измиреним трошковима коришћења непокретности) у вези са непокретности која се отуђује из јавне својине;

12) рок за подношење пријаве, односно понуде;

13) место и време одржавања јавног надметања, односно отварања понуда;

14) обавештење да подносиоци неблаговремене, односно непотпуне пријаве, односно понуде, неће моћи да учествују у поступку јавног надметања, односно прикупљања понуда.

 Оглас за спровођење поступка јавног надметања, односно прикупљања понуда за отуђење непокретности из јавне својине Општине мора бити објављен у дневном листу који се дистрибуира на целој територији Републике Србије, као и на званичном сајту Општине.

 Након спроведеног поступка јавног надметања или прикупљања писмених понуда, Општинско веће доноси одлуку о отуђењу непокретности из јавне својине Општине, на предлог Комисије да се непокретност отуђи понуђачу који је понудио најповољније услове.

*Отуђење непокретности из јавне својине Општине непосредном погодбом*

**Члан 10**

 Непокретности се могу отуђити из јавне својине непосредном погодбом, али не испод процењене тржишне вредности непокретности од стране надлежног органа, ако у конкретном случају то представља једино могуће решење, уз посебно образложење разлога оправданости и целисходности отуђења и разлога због којих се отуђење не би могло реализовати јавним надметањем, односно прикупљањем писмених понуда.

 Изузетно од става 1. овог члана, непокретности се могу отуђити из јавне својине Општине и испод тржишне цене, односно без накнаде, ако постоји интерес за таквим располагањем, као што је:

1) отклањање последица елементарних непогода;

2) успостављање добрих односа са другим државама, односно међународним организацијама;

3) други случајеви отуђења непокретности предвиђени посебним законом.

 Након спроведеног поступка непосредне погодбе, Општинско веће доноси одлуку о отуђењу непокретности из јавне својине Општине , на образложен предлог Комисије.

 Одлука о отуђењу непокретности из јавне својине Општине мора да садржи образложење из којег се може утврдити постојање прописаних разлога по којим се непокретност може отуђити испод тржишне цене, односно без накнаде.

**3. Уговор о прибављању и отуђењу непокретности из јавне својине Општине**

**Члан 11**

 Уговор о прибављању непокретности у јавну својину Општине, односно отуђењу непокретности из јавне својине Општине, у име општине, закључује Председник. Уговор о прибављању непокретности у јавну својину Општине, односно отуђењу непокретности из јавне својине Општине, закључује се по претходно прибављеном мишљењу Општинског јавног правобранилаштва.

 Општинско јавно правобранилаштво је дужно да мишљење из става 2. овог члана да у року од 30 дана од дана пријема захтева.

У случају да лице од којег се прибавља непокретност у јавну својину Општине, односно лице коме се отуђује непокретност из јавне својине Општине не приступи закључењу уговора Општинско веће ће поништити одлуку о прибављању односно о отуђењу непокретности.

 Општинско веће је дужно да примерак закљученог уговора достави Општинском јавном правобранилаштву у року од 15 дана од дана закључења уговора.

III. ПРИБАВЉАЊЕ И ОТУЂЕЊЕ ПОКРЕТНИХ СТВАРИ ИЗ ЈАВНЕ СВОЈИНЕ ОПШТИНЕ

**Члан 12**

 Прибављање покретних ствари у јавну својину Општине врши се на начин прописан законом којим се уређују јавне набавке.

 Отуђење покретних ствари из јавне својине Општине, врши се, по правилу, у поступку јавног надметања, односно прикупљања писмених понуда, на начин који се обезбеђује интерес Општине.

 Изузетно од става 2. овог члана, отуђење покретних ствари може се вршити непосредном погодбом, али не испод најниже, односно почетне цене утврђене у поступку јавног надметања или прикупљања писмених понуда.

 На поступак отуђења покретних ствари из јавне својине Општине сходно се примењују одредбе ове одлуке које се односе на отуђење непокретности, с тим што предлог одлуке о отуђењу покретних ствари припрема надлежна Општинска управа у зависности од намене покретних ствари, а одлуку доноси Општинско веће.

IV. ДАВАЊЕ У ЗАКУП НЕПОКРЕТНОСТИ У ЈАВНОЈ СВОЈИНИ ОПШТИНЕ

**Члан 13**

 Непокретности у јавној својини Општине дају се у закуп у поступку јавног надметања или прикупљања писмених понуда, а изузетно непосредном погодбом, под условима утврђеним законом, Уредбом и овом одлуком.

**Члан 14**

 Пословни простор у јавној својини Општине даје се у закуп у поступку јавног надметања или прикупљања писмених понуда.

 Поступак из става 1. спроводи *јавно предузеће* коме је пословни простор поверен на коришћење, у складу са одредбама ове Одлуке, с тим да Комисију која спроводи поступак, образује надлежни орган тог предузећа.

**Члан 15**

 Одлуку о покретању поступка давања у закуп непокретности у јавној својини Општине, јавним надметањем или прикупљањем писмених понуда, односно непосредном погодбом, доноси Општинско веће у складу са Уредбом и овом Одлуком.

 Нацрт одлуке из става 1. овог члана, припрема Одељење за урбанизам Општине Медвеђа.

 Одлуку о давању у закуп непокретности у јавној својини Општине, након окончаног поступка јавног надметања или прикупљања писмених понуда, односно непосредне погодбе, доноси Општинско веће, на образложен предлог комисије из члана 6. ове одлуке.

**Члан 16**

 Када Општинско веће донесе одлуку о покретању поступка давања у закуп непокретности у јавној својини Општине, јавним надметањем или прикупљањем писмених понуда, комисија из члана 6. ове одлуке објављује оглас о спровођењу поступка јавног надметања или прикупљања писмених понуда за давање у закуп непокретности у јавној својини Општине, који обавезно садржи:

1) назив органа и корисника непокретности у јавној својини која се даје у закуп (назив закуподавца);

2) ближе податке о начину давања у закуп непокретности у јавној својини (јавно надметање или прикупљање писмених понуда);

3) опис непокретности у јавној својини која се даје у закуп;

4) услове под којима се непокретност у јавној својини даје у закуп (рок трајања закупа и др.);

5) обавезе закупца у вези са коришћењем непокретности за одређену сврху или намену;

6) време и место одржавања јавног надметања, односно разматрања приспелих понуда;

7) начин, место и време за достављање пријава за учешће у поступку јавног надметања, односно писмених понуда за учешће у поступку прикупљања писмених понуда;

8) време и место увида у документацију у вези са непокретности која се даје у закуп;

9) почетну, односно најнижу висину закупнине по којој се непокретност у јавној својини може дати у закуп;

10) висину и начин полагања депозита;

11) рок за повраћај депозита учесницима који нису успели на јавном надметању, односно у поступку прикупљања писмених понуда.

Оглас се објављује у листу који се дистрибуира на целој територији Општине, као и на званичном сајту Општине. Након спроведеног поступка јавног надметања, односно прикупљања писмених понуда, Општинско веће доноси одлуку о давању у закуп непокретности, на предлог Комисије о избору најповољнијег понуђача.

*Давање у закуп непокретности у јавној својини Општине непосредном погодбом*

**Члан 17**

 Изузетно, непокретности у јавној својини Општине могу се дати у закуп и ван поступка јавног надметања, односно прикупљања писмених понуда, у случајевима утврђеним законом и Уредбом.

 Одлуку о давању у закуп непокретности из става 1. овог члана доноси Општинско веће, на образложен предлог Комисије.

*Уговор о закупу непокретности у јавној својини Општине*

**Члан 18**

 Уговор о давању у закуп непокретности у јавној својини Општине, у име Општине, закључује Председник.

 Уговор о закупу закључује се на одређено време, у складу са законом и посебним прописима.

V. ДАВАЊЕ У ЗАКУП ПОКРЕТНИХ СТВАРИ У ЈАВНОЈ СВОЈИНИ ОПШТИНЕ

**Члан 19**

 На закуп покретних ствари у јавној својини Општине сходно се примењују одредбе ове одлуке које се односе на давање у закуп непокретности.

 Покретне ствари у јавној својини могу се дати у закуп полазећи од тржишне висине закупнине коју утврђује надлежан порески орган, односно други надлежан орган.

VI. КОРИШЋЕЊЕ СТВАРИ У ЈАВНОЈ СВОЈИНИ

**Члан 20**

Носиоци права коришћења на стварима у јавној својини Општине јесу и:

1) месне заједнице и други облици месне самоуправе, у складу са законом и другим прописима;

2) установе и друге организације чији је оснивач Општина, уколико им се пренесе право коришћења на тим стварима посебним актом Општинског већа, ако законом или другим прописима није другачије одређено;

3) јавна предузећа и друштва капитала чији је оснивач Општина на стварима које оснивачким актом нису пренете у својину јавног предузећа, односно друштва капитала.

 Носиоци права коришћења имају право да ствар држе и да је користе у складу са природом и наменом ствари, да је дају у закуп и да њоме управљају у складу са законом и овом одлуком.

 Давање у закуп ствари у јавној својини Општине врши се по претходно прибављеној сагласности Општинског већа у складу са Законом.

 Актом из става 3. овог члана даје се начелна сагласност да се ствар да у закуп, опредељује се намена ствари за време трајања закупа, али не и будући закупац и услови закупа.

 Уговор о закупу закључен без сагласности Општинског већа у смислу става 3. и 4. овог члана, ништав је.

 Јавна предузећа и друштва капитала чији је оснивач Општина, која у свом оснивачком акту имају наведену делатност давања у закуп комерцијалних објеката (пословни простор, станови, гараже, гаражна места и др.) у јавној својини Општине, односно на којима Општина има посебна својинска овлашћења немају обавезу прибављања сагласности из става 3. и 4. овог члана.

 Општинско веће може одлучити да се непокретност у јавној својини Општине на којој постоји право коришћења, а која није у функцији остваривања надлежности, односно делатности носиоца права коришћења на тој ствари, као и непокретност која се користи супротно закону и овој одлуци, другом пропису или природи и намени непокретности, одузме од носиоца права коришћења.

 У случају када се непокретност изда у закуп без сагласности Општинског већа, сматраће се да се непокретност користи супротно закону и другим прописима, у смислу става 7. овог члана.

 Општинско веће може одлучити да се непокретност у јавној својини Општине на којој постоји право коришћења, одузме од носиоца права коришћења и у случајевима који нису обухваћени ставом 7. овог члана, под условом да се носиоцу права коришћења обезбеди коришћење друге одговарајуће непокретности уколико је то неопходно ради вршења делатности носиоца права коришћења.

 О давању на коришћење непокретности одузете у смислу става 7. и 9. овог члана, као и о непокретности коју Општина стекне наслеђем, поклоном или једностраном изјавом воље, или на други законом одређен начин, одлучује Општинско веће.

**Члан 21**

 Органи и организације Општине, државни органи и организације користе непокретне и покретне ствари у јавној својини Општине, које су намењене извршавању њихових надлежности.

 Оснивачким актом јавног предузећа или друштва капитала, односно уговором о давању на коришћење тзв. комерцијалних непокретности (пословни простор, гараже...) том предузећу или друштву капитала, ближе се уређује надлежност и поступак давања у закуп, односно на коришћење тих непокретности и остваривање прихода Општине по том основу.

 Корисници ствари у јавној својини Општине који нису носиоци права јавне својине у обавези су да носиоцу права јавне својине, односно надлежном органу Општине доставе податке о спроведеном поступку давања у закуп ствари у јавној својини, у року од осам дана по окончању поступка.

**Члан 22**

 Органи Општине дужни су да ствари у јавној својини Општине користе на начин којим се обезбеђује ефикасно вршење њихових права и дужности, као и рационално коришћење и очување тих ствари.

 Функционер који руководи органом Општине, односно друго лице овлашћено одлуком Општинског већа, стара се о законитости и одговоран је за законито коришћење и управљање стварима у јавној својини које користи тај орган.

 Запослени у органима Општине , одговорни су за савесно и наменско коришћење ствари у својини општине које користе у обављању послова.

*Ствари у јавној својини које користе органи Општине*

**Члан 23**

 Ствари у јавној својини које користе органи Општине за вршење њихових права и дужности су непокретне и покретне ствари.

**Члан 24**

 Под непокретним стварима, у смислу закона и ове одлуке, подразумевају се службене зграде и пословне просторије, стамбене зграде и станови, гараже и гаражна места и непокретности за репрезентативне потребе Општине.

 Службене зграде и пословне просторије јесу зграде, делови зграда и просторије изграђене, купљене и на други начин прибављене у јавну својину Општине.

 Распоред службених зграда и пословних просторија врши Председник, уз сагласност Општинског већа.

 Зграде јесу стамбене зграде, станови, гараже и пословни простор у стамбеним зградама, који су изградњом, куповином или по другом основу прибављени у јавну својину Општине за потребе Општине.

 Посебним актом Општинског већа, у складу са законом и Уредбом Владе, ближе се уређују критеријуми и поступак давања станова у закуп и њихове куповине и додељивање стамбених зајмова запосленима у органима Општине.

 Непокретности за репрезентативне потребе Општине јесу непокретности које служе за потребе репрезентације Општине.

 Посебним актом Општинског већа уређују се непокретности за репрезентативне потребе Општине, начин њиховог коришћења и одржавања.

**Члан 25**

 Под покретним стварима, у смислу закона и ове одлуке, подразумевају се превозна средства, опрема и потрошни материјал и предмети историјско-документарне, културне и уметничке вредности.

 Превозна средства јесу моторна возила и друга средства која служе за потребе органа Општине.

 Начин коришћења превозних средстава уређује се посебним актом Општинског већа.

 Опрема и потрошни материјал јесу рачунарски системи, биротехничка опрема, средства веза, канцеларијски намештај и други предмети потребни за рад органа Општине.

 Предмети историјско-документарне, културне и уметничке вредности јесу писани и други историјски документи, скулптуре, слике и други предмети ликовне и примењене уметности, као и други предмети и дела од историјско-документарног, културног и уметничког значаја у јавној својини.

 Покретне ствари у смислу става 1. овог члана јесу и новац и хартије од вредности, који се уређују посебним прописима.

VII. ПОСЕБНЕ ОДРЕДБЕ О РАСПОЛАГАЊУ СТВАРИМА У ЈАВНОЈ СВОЈИНИ ОПШТИНЕ

**Члан 26**

 О преносу права јавне својине на другог носиоца јавне својине (са накнадом или без накнаде), укључујући и размену; заснивању хипотеке на непокретностима; улагању у капитал и другим облицима отуђења непокретности у смислу закона и ове одлуке, одлучује Општинско веће, на начин прописан одредбама ове одлуке.

 О залагању покретних ствари одлучује Општинско веће, на начин прописан одредбама ове одлуке.

VIII. ДАВАЊЕ САГЛАСНОСТИ НА УПИС ПРАВА СВОЈИНЕ И РАСПОЛАГАЊЕ НЕПОКРЕТНОСТИМА У СВОЈИНИ ЈАВНОГ ПРЕДУЗЕЋА, ОДНОСНО ДРУШТВА КАПИТАЛА

**Члан 27**

 О давању сагласности на упис права својине јавног предузећа, односно друштва капитала и установа чији је оснивач Општина, одлучује Скупштина Општине, доношењем посебног акта о сагласности и измени оснивачког акта тог јавног предузећа, односно друштва капитала.

 Јавно предузеће, односно друштво капитала из става 1. овог члана, које стекне својину на грађевинском земљишту у складу са законом, не може отуђити то земљиште, нити га дати у дугорочни закуп, без претходне сагласности Општинског већа.

 О давању сагласности на упис права својине установе чији је оснивач Општина, сходно се примењује одредба става 1. овог члана.

IX.ЕВИДЕНЦИЈА СТВАРИ У ЈАВНОЈ СВОЈИНИ

**Члан 28**

 Одељење за привреду и финансије општине Медвеђа води евиденцију о стању, вредности и кретању средстава у јавној својини које користе органи и организације Општине.

 Одељење за урбанизам општине Медвеђа води посебну евиденцију непокретности у јавној својини коју користе органи и организације Општине, у складу са законом и Уредбом Владе.

 Јавно предузеће, друштво капитала, зависно друштво, установа или друго правно лице чији је оснивач Општина, води евиденцију непокретности у јавној својини које користе и податке из те евиденције достављају надлежном органу Општине, који те податке доставља Републичкој дирекцији за имовину.

 Јединствену евиденцију непокретности у својини Општине води Одељење за урбанизам општине Медвеђа , у складу са Уредбом Владе.

X .УПРАВЉАЊЕ И ОДРЖАВАЊЕ СТВАРИ У ЈАВНОЈ СВОЈИНИ ОПШТИНЕ

**Члан 29**

 Органи и службе Општине који су овлашћени, у складу са овом одлуком, да располажу непокретностима у јавној својини Општине, непосредно су одговорни за наменско коришћење тих ствари и за спровођење мера чувања и заштите, у складу са прописима којима се регулише ова област.

**Члан 30**

 Одржавање непокретности у јавној својини Општине врши се предузимањем мера инвестиционог одржавања, адаптације, текућег и хигијенско-санитарног одржавања, којима се обезбеђује њихово наменско коришћење.Одржавање непокретности у смислу става 1. овог члана врши се у складу са годишњим програмом који доноси Општинско веће, на предлог *Одељења за привреду и финансије општине Медвеђа или надлежног јавног предузећа.*

XI. НАДЗОР

**Члан 31**

 Надзор над применом одредаба Закона о јавној својини, подзаконских прописа о прибављању, коришћењу, управљању и располагању стварима у својини Општине, као и ове одлуке, врши интерни ревизор општине Медвеђа.

 У вршењу надзора из става 1. овог члана, интерни ревизор има право непосредног увида у евиденцију и документацију о прибављању, коришћењу, управљању и располагању стварима у јавној својини.

 О утврђеном стању служба из става 1. овог члана има право и дужност да обавести општинско веће и да предложи мере за отклањање утврђених неправилности или незаконитости.

XII. ПРЕЛАЗНЕ И ЗАВРШНЕ ОДРЕДБЕ

**Члан 32**

 Правни режим грађевинског и пољопривредног земљишта, шуме и шумског земљишта уређује се посебним прописима.

**Члан 33**

 До правоснажности решења о упису права јавне својине по захтеву Општине у складу са законом, Општина може предузимати све акте располагања непокретности, осим отуђења непокретности из јавне својине без сагласности Владе.

 Приход по основу отуђења непокретности у смислу става 1. овог члана, уплаћује се у буџету Општине.

**Члан 34**

 На питања која нису регулисана овог одлуком непосредно се примењују одредбе Закона о јавној својини, Уредбе о условима прибављања и отуђења непокретности непосредном погодбом, давања у закуп ствари у јавној својини и поступцима јавног надметања и прикупљања писмених понуда и других прописа којима се уређује јавна својина.

**Члан 35**

 Одлука ступа на снагу осмог дана од дана објављивања у "Службеном гласнику града Лесковца".

СКУПШТИНА ОПШТИНЕ МЕДВЕЂА
Број:06-631/2015-I/6 од 21. децембра 2015.године

СЕКРЕТАР,

Драган Андрејевић, дипл. правник

 ПРЕДСЕДНИК,

 Милисав Милетић, дипл. ек.